RESOLUCIÓN do 15 de outubro de 2007 pola que se procede á publicación das subvencións concedidas en virtude da do 4 de maio, que anuncia convocatoria pública de axudas e subvencións públicas para investimentos de empresas do sector da maxia para o ano 2007.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 16/11/2007

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia, e en virtude do establecido na cláusula décimo segunda, punto 3º da resolución do IGAEM do 4 de maio de 2007, pola que se establecen as bases reguladoras e se anuncia convocatoria pública de axudas e subvencións públicas para investimentos de empresas do sector da maxia para o ano 2007, procédese á publicación das subvencións concedidas, que igualan ou superan todas elas os 3.000 euros.
Así mesmo, e consonte o disposto no artigo 9 do Decreto lexislativo 1/1999, do 12 de outubro, polo que se aprobou o texto refundido da Lei de réxime financeiro e orzamentario de Galicia, a competencia para resolver e polo tanto, para ordenar a publicación das axudas concedidas, compételle ao IGAEM.
Á vista da proposta formulada pola comisión de valoración de axudas a investimentos do sector da maxia, e unha vez aprobada en xuntanza do Consello Reitor do 11 de outubro de 2007,
RESOLVO:
1. Conceder as axudas que se relacionan no anexo desta resolución, consonte os seguintes criterios de adxudicación:
Finalidade da axuda: as subvencións concedidas ao abeiro da Resolución do 4 de maio van destinadas ao financiamento de investimentos produtivos por parte das empresas produtoras e distribuidoras de espectáculos de maxia, co fin de mellorar as súas dotacións e equipamentos escénicos ou industriais.
Norma reguladora: resolución do IGAEM do 4 de maio de 2007, pola que se establecen as bases reguladoras e se anuncia convocatoria pública de axudas e subvencións públicas para investimentos de empresas do sector da maxia para o ano 2007 (DOG nº 102, do 29 de maio, e corrección de erros publicada o 19 de xuño de 2007 no DOG nº 117).
Aplicación orzamentaria: 12.90.432B.770.0, dos orzamentos xerais da Comunidade Autónoma de Galicia para o ano 2007.
Crédito orzamentario máximo e comprometido: 60.000 euros.
Persoas físicas e xurídicas beneficiarias das subvencións, e importe das axudas concedidas a cada un deles expresada en euros, por orde alfabética: véxase anexo.
2. O pagamento das axudas económicas farase unha vez realizada a debida xustificación. Esta efectuarase de xeito individualizado, segundo a cantidade asignada polo órgano concedente e en todo caso co prazo límite de xustificación do día 30 de novembro de 2007, tal e como se prevé na cláusula décimo terceira, punto 2º das bases.
3. O incumprimento total ou parcial por parte dos beneficiarios das bases establecidas na resolución da convocatoria suporá a perda do dereito a percibir a subvención correspondente; así mesmo, a non entrega da documentación específica sinalada no parágrafo 3º da base décimo terceira será causa de revogación da cantidade asignada, debendo procederse ao reintegro das contías percibidas, se é o caso, e sen prexuízo das responsabilidades que se lles puidese exixir.
4. As solicitudes non incluídas expresamente nesta resolución de concesión entenderanse denegadas ou desestimadas, de conformidade co previsto no artigo 23.3º da Lei 9/2007, do 13 de xuño, de subvencións de Galicia.
5. Contra esta resolución de concesión de axudas, que non esgota a vía administrativa, os interesados poderán interpor recurso de alzada ante a Consellería de Cultura e Deporte da Xunta de Galicia no prazo dun mes, contado desde o día seguinte ao da data da súa publicación no DOG ou o da súa notificación, e ante o mesmo órgano que a ditou, de acordo co disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro.
6. Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de outubro de 2007.
Ánxela Bugallo Rodríguez
Presidenta do Instituto Galego das Artes Escénicas e Musicais
Ver referencia pdf "22200D013P032.PDF"